Vlag van die Volksrepubliek China

Die **nasionale vlag van die Volksrepubliek China** is op 27 September 1949 amptelik in gebruik geneem. Die vlag vertoon ’n enkele rooi baan met ’n groot goue vyfpuntige ster binne ’n boog van vier goue vyfpuntige sterre in die skildhoek.

Die rooi staan vir die Kommunistiese Rewolusie; die vyf sterre en hul verhouding stel die eenheid van die Chinese mense onder die leierskap van die Kommunistiese Party van China (KPC) voor. Soms word na die vlag as die “Vyfster-rooivlag” (五星红旗/五星紅旗, pinyin: *wǔ xīng hóng qí*) verwys.

Die vlag is deur Zeng Liansong, ’n burger van Wenzhou, Zhejiang, ontwerp. Hy het dit ontwerp in reaksie op ’n omsendbrief wat in Julie 1949, kort nadat hulle ná die Chinese Burgeroorlog die mag oorgeneem het, deur die Voorbereidende Komitee van die Nuwe Politieke Raadgewende Konferensie (新政治协商会议筹备会, *Xīn zhèngzhì xiéshāng huìyì chóubèi huì*) uitgestuur is. Tydens die ontwerpkompetisie is 2&nbsp;992 (of 3&nbsp;012) inskrywings ontvang en Zeng se ontwerp is in ’n poel van 38 finaliste geplaas. Ná verskeie vergaderings en effense veranderinge is Zeng se ontwerp as die nasionale vlag gekies. Op 1 Oktober 1949 is die vlag vir die eerste keer deur die Volksbevrydingsleër aan ’n paal wat oor Beijing se Tiananmen-plein uitkyk, gehys tydens ’n seremonie wat die stigting van die Volksrepubliek bekend gemaak het.

Ander vlae wat in die Volksrepubliek China gebruik word, toon ’n rooi agtergrond wat die rewolusie simboliseer, saam met ander simbole. Die vlag van die Volksbevrydingsleër gebruik die goue ster met die Chinese karakters 8–1 (vir 1 Augustus, die stigtingsdag van die leër). Die vlag van die Kommunistiese Party van China vervang al die sterre met die party se kenteken. Weens beperkings deur die regering mag stede en provinsies nie hul eie vlae hê nie; die enigste sub-nasionale vlae wat bestaan, is dié van die Spesiale Administratiewe Streke Hongkong en Macau. Ten spyte hiervan het minstens twee stede hul eie vlae aanvaar nadat die wet goedgekeur is. Die stede Kaifeng en Shangrao het hul eie vlae in Maart 2006 en Maart 2009 onderskeidelik goedgekeur. Dit impliseer dat die wet óf herroep is óf nie toegepas word nie. Die stad Suzhou het sy vlag reeds in Desember 1995 aanvaar, nog voor die wet se goedkeuring. Harbin het van Mei 1997 tot Januarie 1998 sy eie vlag gebruik, terwyl Nanjing van Desember 1986 tot Desember 1997 sy eie vlag gehad het.

## Simboliek 
duimnael|Vlag van China in Beijing
Volgens die huidige regeringsinterpretasie van die vlag simboliseer die rooi agtergrond die rewolusie en die goue kleur is gebruik om op die rooi agtergrond te “straal”. Die vyf sterre en hul verhouding verteenwoordig die eenheid van die Chinese onder die leierskap van die Kommunistiese Party van China. Die oriëntasie van die sterre toon dat die eenheid om ’n middelpunt moet draai. In die oorspronklike beskrywing van die vlag deur Zeng simboliseer die groter ster die Kommunistiese Party van China en die vier kleiner sterre daarom die vier sosiale klasse (die arbeidersklas, boerestand, stedelike kleinburgers en nasionale bourgeoisie) van die Chinese soos genoem in Mao se “Oor die Volk se Demokratiese Diktatorskap”. Die vyf sterre, wat ’n ellips vorm, verteenwoordig die Chinese gebied (insluitend Buite-Mongolië) wat in die vorm van ’n begoniablaar is. Soms word ook gesê die vyf sterre op die vlag verteenwoordig die vyf grootste etniese groepe: Han-Chinese, Zhuang, Hui-Chinese, Mantsjoes en Oeigoere. Dit word algemeen beskou as ’n foutiewe ineenstrengeling met die “Vyf Rasse Binne Een Eenheid”-vlag wat tussen 1912 en 1928 deur die Beiyand-regering van die Republiek China gebruik is, waarvan die verskillende bane die Han-Chinese, Hui-Chinese, Mantsjoes, Mongole en Tibettane verteenwoordig het.

## Ontwerp 
Die konstruksietekening vir die nasionale vlag is op 28 September 1949 gepubliseer deur ’n bevel van die Presidium van die Eerste Volledige Sitting van die Politieke Raadplegende Konferensie van die Chinese Volk. Die inligting is ook beskikbaar in die dokument “GB 12982–2004: Nasionale Vlag” wat deur die Chinese Standaardiseringsadministrasie uitgereik is.

350px|senter|Konstruksietekening

Die vlag is in vier gedeel, met die skildhoek wat bestaan uit ’n rooster van 10 by 15 eenhede. Die middel van die groot ster is 5 eenhede van die vlagpaal af en 5 eenhede van die bokant van die vlag af. Die deursnee van die sirkel om die groot ster is 6 eenhede. Van die 4 kleiner sterre is die eerste een 2 eenhede van die bokant van die vlag af en 10 eenhede van die vlagpaal af gesentreer; die tweede ster is 4 eenhede van die bokant af en 12 eenhede van die vlagpaal af; die derde ster is sewe eenhede van die bokant af en 12 eenhede van die vlagpaal af; die vierde ster is nege eenhede van die bokant af en 10 eenhede van die vlagpaal af. Die deursnee van die sirkel om die kleiner sterre is twee eenhede. Die kleiner sterre is so gerangskik dat die bopunt van elk na die middel van die groot ster wys.

Die Wet op die Nasionale Vlag noem vyf moontlike groottes vir die nasionale vlag. Volgens Artikel 4 van die Wet op die Nasionale Vlag moet die regerings van provinsies, outonome gebiede en munisipaliteite onder die Sentrale Regering maatskappye magtig om enige kopie van die nasionale vlag te maak.

### Kleure 
Die kleure van die nasionale vlag is in die dokument *GB 12983-2004: Standard Color Sample of the National Flag*, vrygestel deur die Standaardiseringsadministrasie van die Volksrepubliek China, bepaal. Die kleure is in die *CIE Standard illuminant D65* en die *CIE 1964 Supplementary Standard Colorimetric System*.

#### Kleurskema 
Die kleurskema word hieronder gelys:

### Unicode 
Die vlag van die Volksrepubliek China word verteenwoordig in die Unicode emoji-volgorde REGIONAL INDICATOR SYMBOL LETTER C en REGIONAL INDICATOR SYMBOL LETTER N.

## Geskiedenis 
duimnael|Zeng Liansong se oorspronklike ontwerp
[duimnael|Die “[Geelrivier”-vlagontwerp is oorspronklik deur Mao Zedong verkies]]
[duimnael|[Mao Zedong het die knoppie gedruk wat die Chinese vlag die eerste maal laat hys het ter aankondiging van die Volksrepubliek China op Tiananmen-plein op 1 Oktober 1949]]
Op 4 Julie 1949 het die sesde werksgroep van die Voorbereidingskomitee van die Nuwe Politieke Raadplegende Konferensie ( 新政治協商會議籌備會, VKNPRK) ’n kennisgewing uitgestuur vir die indiening van ontwerpe vir die nasionale vlag. Ná ’n paar veranderinge is die kennisgewing tussen 15 en 26 Julie in die *Volksdagblad*, *Beiping-bevrydingsnuus*, *Xinmin-nuus*, *Dazhong-daagliks*, *Guangming-daagliks*, *Jinbu-daagliks* en *Tianjin-daagliks* geplaas. Die lys van vereistes vir die nasionale vlag is ook in die kennisgewing gepubliseer:
# Chinese kenmerke (geografie, nasionaliteit, geskiedenis, kultuur, ens.)
# Magskenmerke (’n demokratiese volksregering onder leiding van die arbeidersklas en gebaseer op die vennootskap tussen die arbeiders en boerestand.)
# Die vorm moet reghoekig wees met ’n verhouding van 2:3
# Die kleur moet hoofsaaklik helderrooi wees (’n vroeë weergawe van die kennisgewing het die kleur as donkerrooi gespesifiseer, maar dit is deur Zhou Enlai verander na helderrooi). met bydraes van komiteelede soos Guo Moruo en Tan Kah Kee. Van 16 tot 20 Augustus is ontwerpe in die Beijing Hotel bestudeer en tot 38 verminder.

Op die oggend van 23 September 1949 het die verteenwoordigers van die PRKCV die nasionale vlag bespreek, maar hulle kon nie ’n besluit neem nie. Sommige het nie van Zeng se simboliek vir die vier kleiner sterre gehou nie en gesê dit behoort nie die bourgeoisie in te sluit nie. Mao se voorkeurontwerp het ’n groot goue ster in die skildhoek gehad met ’n goue horisontale staaf in die onderste helfte. Zhang Zhizhong het die ontwerp teengestaan omdat die goue staaf die skeur in die rewolusie en die land gesimboliseer het. Pen Guanghan het dié aand Zeng se ontwerp by Zhou Enlai aanbeveel en Zhou het gevra dat ’n groter afskrif van die ontwerp gemaak word. Tan Kah Kee het Mao en Zhou geadviseer dat die magskenmerke belangriker is as Chinese geografiese kenmerke, daarom was dit onnodig om aan te dring op die goue staaf wat die Geelrivier voorgestel het. Twee dae later het Mao ’n vergadering oor die vlag in sy kantoor gehou. Hy het almal oorreed om Zeng se ontwerp met ’n paar wysigings te aanvaar. Volgens ’n vroeëre bespreking in die Beijing Hotel is die hamer en sekel van Zeng se oorspronklike ontwerp geskrap aangesien dit soortgelyk aan die vlag van die Sowjetunie was.

Op 29 September 1949 is die nuwe vlag in die *Volksdagblad* gepubliseer sodat die ontwerp deur ander plaaslike owerhede gekopieer kon word. Die vlag is op 1 Oktober 1949 amptelik bekendgestel in Beijing se Plein van die Hemelse Vrede (oftewel Tiananmen-plein) ter aankondiging van die stigting van die Volksrepubliek China. Die eerste vlag wat oor Tiananmen-plein gewapper het, is op 30 September 1949 deur Zhao Wenrei, ’n naaldwerkster, voltooi. Zeng kon nie glo dat sy ontwerp gekies is nie omdat die hamer en sekel uitgelaat is. Hy is egter amptelik deur die algemene kantoor van die Volksregering gelukgewens as ontwerper van die vlag en het 5 miljoen yuan ontvang.

Gedurende die Olimpiese Somerspele 2016 in Rio de Janeiro het Chinese vlae tydens die openingseremonie en twee medaljeseremonies die vier kleiner sterre verkeerd uitgebeeld, wat woede onder die Olimpiese amptenare ontlok het.

## Ander vlae 
### Militêre vlae 
Daar is vyf vlae wat deur die Volksbevrydingsleër (VBL) gebruik word. Die hoofkenmerk van hierdie vlae is ’n goue ster bo links saam met twee Chinese karakters ( 八一) regs van die ster, alles op ’n rooi agtergrond. Die karakters “八一” (letterlik “agt een”) huldig die gebeure van 1 Augustus 1927 (agtste maand, eerste dag); dit is die dag waarop die VBL deur die Kommunistiese Party tot stand gebring is om hul opstand teen die Kuomintang-regering in Nanchang te begin. Die hoofvlag van die VBL is op 5 Junie 1969 geskep deur ’n dekreet wat deur Mao uitgevaardig is. Die vlag het ’n verhouding van 4:5 wat ’n wit mou het wat  van die vlag se lengte is. Vir seremonies word ’n VBL-vlag met ’n goue fraiing aan ’n paal gehang met goue en rooi spiraalstrepe en aangevul met ’n goue dekselknop en ’n rooi kwas. Elke tak van die VBL, die weermag, vloot, lugmag en vuurpylmag gebruik sy eie vlag. Volgens ’n bevel van 1992 is die vlae van drie van die takke gedefinieer. Die boonste  van die vlag is dieselfde as dié van die VBL; die onderste  bevat die kleur van elke tak. Die vlag van die weermag se onderste deel is groen, die vloot het blou en wit bane, die lugmag s’n is hemelblou en die vuurpylmag s’n is geel. Die groen stel die aarde voor, die blou en wit bane die see, die hemelsblou die lug en die geel die ligfakkel van ’n gelanseerde vuurpyl.

Lêer:People's Liberation Army Flag of the People's Republic of China.svg| Vlag van die Volksbevrydingsleër
Lêer:Ground Force Flag of the People's Republic of China.svg| Vlag van die Chinese Weermag
Lêer:Naval Ensign of the People's Republic of China.svg| Vlag van die Chinese Vloot
Lêer:Air Force Flag of the People's Republic of China.svg| Vlag van die Chinese Lugmag
Lêer:Rocket Force Flag of the People's Republic of China.svg| Vlag van die Chinese Vuurpylmag
Lêer:People's Armed Police Flag.svg| Vlag van die Gewapende Volkspolisie

### Organisatoriese vlae 
Ná die stigting van die Kommunistiese Party van China in 1920 het verskeie afdelings van die party vlae gemaak gebaseer op die een wat die Bolsjewiste gebruik het, en met verskeie ontwerpe en patrone vorendag gekom. Die huidige vlag van die KPC is egter eers op 28 April 1942 geskep. Op daardie datum het die party se Sentrale Komitee se Politburo ’n dekreet uitgevaardig met die vlagpatroon wat gevolg behoort te word. Die ontwerp is in 1996 verder in die grondwet van die KPC gedefinieer. Die vlag het ’n rooi agtergrond met die KPC se embleem in goud in die skildhoek. Die vlagverhouding is 2:3 (24x36 eenhede); die grootte van die embleem is vier by vier eenhede en lê vier eenhede van die vlagpaalkant en drie eenhede van bo af.

Twee vlae word deur die Jong Pioniers van China gebruik. Die eerste vlag word vir groot afdelings gebruik. Die vlaglengte is 90&nbsp;cm en die breedte 120&nbsp;cm. ’n Goue kenteken van die Jong Pioniers word in die middel van ’n rooi baan geplaas. Vir ’n mediumafdeling word ’n gewysigde vlag gebruik. Die vlag is 60&nbsp;cm by 80&nbsp;cm met ’n driehoek van 20&nbsp;cm wat uit die wapperkant gesny is en die kenteken wat nader aan die vlagpaalkant geskuif is.

Lêer:Flag of the Chinese Communist Party.svg| Vlag van die Kommunistiese Party van China
Lêer:Flag of the Communist Youth League of China.svg| Vlag van die Kommunistiese Jeugliga van China
Lêer:中国少年先锋队队旗 (大队旗).svg| Vlag van die Jong Pioniers van China (Groot Afdeling)
Lêer:中国少年先锋队队旗 (中队旗).svg| Vlag van die Jong Pioniers van China (Mediumafdeling)
Lêer:Flag of the Customs of the People's Republic of China.svg| Doeanevlag van China

### Voorgestelde vlae 
Talle voorstelle vir ’n vlag vir die Volksrepubliek China is in 1949 ingedien:

Lêer:Proposal 2 for the PRC flag.svg| 
Lêer:Proposal 3 for the PRC flag.svg| 
Lêer:Proposal 4 for the PRC flag.svg| 

Lêer:Proposed PRC national flags 006.svg|  Voorstel deur Wu Yuzhang
Lêer:Proposed-PRC-10.svg|  Voorstel deur Ai Qing
Lêer:Proposed PRC national flag 014.svg|  Voorstel deur Zhu De
Lêer:Proposed PRC national flag 015.svg|  Voorstel deur Liang Congjie
Lêer:Proposed PRC flag (Design 8, Guo Moruo).svg|  Voorstel deur Guo Moruo
Lêer:Guo Moruo's Proposal Flag for the PRC.svg|  Voorstel deur Guo Moruo

### Historiese vlae 

Lêer:Flag of the Qing Dynasty (1862-1889).svg|  Vlag van die Qing-dinastie, 1862 tot 1889
Lêer:Flag of the Qing Dynasty (1889-1912).svg|  Vlag van die Qing-dinastie, 1889 tot 1912
Lêer:Flag of China (1912–1928).svg|  Vlag van die Republiek China, 1912 tot 1928, verteenwoordiger van die Vyf rasse onder een unie-beginsel
Lêer:Flag of the Republic of China.svg|  Vlag van die Republiek China, 1928 tot 1949 (ook die vlag van die Republiek China op Taiwan, 1949 tot nou)
Lêer:Flag of the Republic of China-Nanjing (Peace, Anti-Communism, National Construction).svg|  Vlag van die Hersiene Nasionale Regering van die Republiek China, ’n Japanse vasalstaat tydens die Tweede Wêreldoorlog, gebaseer op die vlag van die Republiek China.

### Vlae van die Volksrepubliek China se Spesiale Administratiewe Streke 
duimnael|links|Die plaaslike vlag (Hongkong) vertoon met die nasionale vlag

Volgens ’n orde van die KPC se Sentrale Komitee se Politburo en Algemene Kantoor van die Staatsraad mag stede en provinsies nie meer hul eie simbole gebruik nie. Maar albei Spesiale Administratiewe Streke Hongkong en Macau het hul eie vlae. Die presiese gebruik van die SAS-vlae word gereguleer deur wette wat die Nasionale Volkskongres goedgekeur het.

Die plaaslike vlag van die Spesiale Administratiewe Streek Hongkong toon ’n gestileerde, wit vyfblaar-*Bauhinia blakeana*-bloom in die middel van ’n rooi veld. Op elke blomblaar is ’n rooi ster; die sterre verwys na die Hongkongse bevolking se liefde vir hul moederland, terwyl die algehele vlagontwerp die verhouding tussen die postkoloniale Hongkong en China binne die politieke konsep “Een land, twee stelsels” van die streek toon. Die vlag van Hongkong is op 16 Februarie 1990 aanvaar. Op 10 Augustus 1996 het dit die formele goedkeuring van die Volksrepubliek China se voorbereidende komitee vir Hongkong se soewereiniteitsoordrag van die Verenigde Koninkryk aan die Volksrepubliek in 1997 gekry.

Die plaaslike vlag van die Spesiale Administratiewe Streek Macau is “Macaugroen” met ’n lotusblom bo ’n gestileerde beeld van die Governor Nobre de Carvalho-brug en water in wit, onder ’n boog van vyf goue, vyfpuntige sterre: een groot ster in die middel van die boog en vier kleineres. Die lotus is as Macau se nasionale blom gekies. Die Governor Nobre de Carvalho-brug verbind die Macau-skiereiland met die eiland Taipa. Die brug is een van die herkenbaarste landmerke van die gebied. Die water onder die lotus en die brug simboliseer Macau se posisie as ’n hawe en sy historiese rol in die gebied. Die vyf vyfpuntige sterre eggo die ontwerp van die nasionale vlag en simboliseer die verhouding tussen Macau en sy moederland. Die vlag is op 15 Januarie 1993 ontwerp deur ’n komitee wat die Spesiale Administratiewe Streek Macau se grondwet geformuleer het en is op 16 Januarie 1999 amptelik deur die Voorbereidende Komitee aanvaar. Die vlag is op 20 Desember 1999 vir die eerste keer amptelik gehys, tydens die oorhandiging van soewereiniteit deur Portugal aan China.

### Soortgelyke vlae 

Lêer:Flag of the Soviet Union.svg|  Vlag van die Sowjetunie
Lêer:Flag of North Korea.svg|  Vlag van Noord-Korea
Lêer:Flag of East Timor.svg|  Vlag van Oos-Timor
Lêer:Flag of Singapore.svg|  Vlag van Singapoer
Lêer:Flag of Vietnam.svg|  Vlag van Viëtnam

## Sien ook 
* Vlag van Hongkong
* Vlag van Macau
* Vlag van Oos-Turkestan
* Vlag van Tibet
* Vlag van die Republiek China

## Verwysings 
## Eksterne skakels 
*  China by *Flags of the World*.
*  Amptelike spesifikasies en standaardgroottes van die vlag 
*  Hongkong polisiedemonstrasie oor hoe die vlag gehys word
*